Zuhan az euró a francia zavargások miatt
Két éves mélypontjára süllyedt kedden az euró árfolyama az elemzők szerint részben amiatt, mert a piacot aggodalommal töltik el a franciaországi események. A pénzpiacokon is érezteti hatását a félelem, hogy a tizenkettedik napja tartó zavargások átterjedhetnek más európai országokra is.
Péntek óta tart az euró látványos esése, az európai pénz 2,5 százalékot vesztett értékéből és keddre 1,1711 dolláros árfolyamra csúszott, amire 2003 novembere óta nem volt példa. A Tokyo-Mitsubishi bank elemzője szerint a jelentséget csak részben indokolja a dollár erősödése, a másik ok a zavargások
eurozóna-beli kiterjedésétől való félelem.

A központi bankok sem avatkoztak be az euró védelmében. Az eurózóán kívüli központi bankok az év folyamán tartalékaik változatosabbá tétele érdekében jónak tekintett áron, a 1,850- 1,19 közötti árfolyamon vásárolták az eurót, de péntek óta nem eszközöltek vásárlásokat.

Az európai pénz mindig is érzékenyen reagált az európai politikai eseményekre, az európai alkotmány májusi és júniusi holland, illetve francia népszavazási elvetésére vagy a szeptemberi németországi választásokra. A franciaországi népszavazáskor az euró árfolyamcsökkenése 2,8 százalékos volt három nap alatt.

Szeptemberben a patthelyzetet jelző németországi választások másnapján az értékvesztés 1,6 százalékos volt. A franciaországi erőszakhullám esetleges európai kiterjedése, az ettől való félelem kiválthatja a pénzpiacok  euróval szembeni krónikus bizalmatlanságát, és egyesek ezt úgy értelmeznék, mint az európai politikai és pénzügyi unió kudarcának újabb bizonyítékát.